ועדת הפנים ואיכות הסביבה, כנסת 18, פרוטוקול מספר 179, 2010-03-15 11:00

דוד אזולאי: שלום רב, אני מתכבד לפתוח את הישיבה.

דוד אזולאי: על סדר היום הצעת חוק שהייה שלא כדין (איסור סיוע)(הוראת שעה)(תיקון מס' 13), התש"ע-2010.

דוד אזולאי: אני מציע לצוות המשפטי של הוועדה שנסיים את ההקראה, ואחר כך אני מבקש לדווח לוועדה על הסיכומים שהיו בין הצוותים המשפטיים.

עידו בן-יצחק: נשאר רק סעיף אחד שלא קראנו – סעיף 4: תיקון חוק מאבק בארגוני פשיעה: בחוק מאבק בארגוני פשיעה, התשס"ג-2003, בתוספת הראשונה, אחרי פרט (7) יבוא: "7א.

עידו בן-יצחק: עבירות לפי סעיף 12א(ג)(1) לחוק הכניסה לישראל, התשי"ב-1952".

דוד אזולאי: מישהו מוכן להסביר את הסעיף הזה?

איילת אלישר: חוק המאבק בארגוני פשיעה נותן כלים ייחודיים לטיפול בתופעות פשיעה שמתבצעות על ידי ארגוני פשיעה מסודרים.

איילת אלישר: הכלל הוא שארגון הפשיעה מבצע עברות מסוג פשע, אבל גם בנסיבות מסוימות אפשר לכלול עוונות.

איילת אלישר: מכיוון שהסעיף שמדבר על הסעה אינו נכלל במסגרת העוונות שבחוק, ביקשנו להכליל אותו, וזה יאפשר לטפל באותם ארגונים מסודרים שעוסקים בהסעה של שוהים בלתי חוקיים.

דוד אזולאי: האם אותם מסיעים בצורה מאורגנת, יש חשש שהם שייכים לארגוני פשיעה?

איילת אלישר: במצבים שהם נכנסים לתנאים שקבועים בחוק, שזה ארגון מסודר ומאורגן, אנחנו רוצים לטפל בהם בכלים שנמצאים בחוק הזה.

דוד אזולאי: האם תטפלו בהם במסגרת של פשיעה, או רק בנושא של החדרת השב"חים בצורה בלתי חוקית?

איילת אלישר: כשיש לנו מצב של ארגון פשיעה שעוסק בהסעת שב"חים- -

דוד אזולאי: קיימת תופעה כזו?

איילת אלישר: הראינו באותה ישיבה מפורסמת את זה, אבל כן, יש לנו ארגונים שאנחנו מזהים אותם כארגונים שהם מנוהלים, ויש שם שרשרת היררכיה פיקודית, ויש אפילו לא מעט.

דוד אזולאי: יש שיתוף פעולה בין יהודים לערבים במקרים האלה?

איילת אלישר: יש מכל הסוגים.

לילה מרגלית: רק להבהיר – ההצעה כאן היא לא להגיד שכאשר ארגון שהוא ארגון פשיעה עוסק גם בהסעת שב"חים ניתן יהיה לטפל בו על פי הכלים של חוק מאבק בארגוני פשיעה, אלא שדי בכך שארגון עוסק בהסעת שב"חים באופן שיטתי כדי להפוך אותו לארגון פשיעה.

דוד אזולאי: זה לא מה שהבנתי כרגע.

לילה מרגלית: זו המשמעות.

ישי שרון: החוק נותן כלים ייחודיים, שלא לומר כלים דרקוניים, אם זה באמת הענישה, שזה מקפיץ את רמת הענישה מעבר לביצוע העברה, אם אתה מנהל ארגון פשיעה או אם אתה חבר בארגון פשיעה, וגם נותן אפשרויות חילוט יותר רחבות.

ישי שרון: כדי להיכנס לתחום החוק אתה צריך לקבוע שמדובר בארגון פשיעה.

ישי שרון: ההגדרה בחוק מאבק בארגוני פשיעה היא הגדרה מאוד עמומה, שמדברת על תבנית מאורגנת, שיטתית, שמאפשרת להחיל את זה על כל חבורת מבצעים בצוותא, ולכן ההגדרה הזו, שהיא בעייתית מלכתחילה, יכולה להביא למצב שעל כל ארגון של שירות הסעות יגדירו אותו כארגון פשיעה, ואז יוכלו לטפל בו בצורה דרקונית.

ישי שרון: בהצעת החוק הנוכחית יש מענה לאותם ארגונים שיטתיים, גם מבחינה כמותית, כשמדובר בהסעה מסיבית או כשמדובר בארגון שירותי הסעות, ניתן להטיל עליהם עונש גדול יותר.

ישי שרון: כשמדובר במנהל או מארגן שירותי הסעות, גם ניתן להטיל עליו עונש של חמש שנות מאסר- -

דוד אזולאי: אדוני חושש שאם תהיה הסעה מאורגנת של אותם שב"חים, יש חשש שיהפכו אותם לארגון פשיעה?

ישי שרון: כן- -

מירי פרנקל-שור: לא לגבי מוניות.

דוד אזולאי: אם זה מה שימנע את החדרת השב"חים למדינת ישראל, האנשים האלה, שמחדירים שב"חים למדינת ישראל, גם אם הם לא מוגדרים כארגון פשיעה, הם עושים פשיעה.

ישי שרון: אין ספק, ולכן אנחנו באים לטפל בתופעה הזאת במסגרת החוק הנוכחי, ואנחנו גם נותנים נסיבות מחמירות לאותם אנשים שמכניסים בצורה יותר מאורגנת מאותו נהג מונית שבמקרה מסיע שב"ח.

ישי שרון: החוק של המאבק בארגוני פשיעה נועד לטפל בתופעות של מאפיה, זו היתה המטרה הראשונית של החוק.

ישי שרון: אני אשמח לראות פסקי דין שמראים, שהתמונה הזו תיפרש בפני הוועדה- -

איילת אלישר: בדיון הראשון של הוועדה היה פה גורם מודיעיני שפרש- -

ישי שרון: אני לא מדבר על גורם מודיעיני.

ישי שרון: השאלה אם היו מקרים ספציפיים שהגיעו לבתי משפט, שהרשיעו בהסעת שב"חים, של ביצוע בצוותא.

דוד אזולאי: אני הייתי משאיר את זה לשיקול דעתה של המשטרה.

דוד אזולאי: למשטרה יש הנתונים, מי נקרא ארגון פשיעה- -

ישי שרון: מי שקובע אם יש ארגון פשיעה או לא זה בית המשפט.

דוד אזולאי: אבל הוא צריך לקבל את החומר מהמשטרה כדי לקבוע- -

ישי שרון: הבעייתיות כאן היא בהגדרה העמומה בחוק, שמאפשרת להכניס לתוכה – לא כל חבורה של חמישה אנשים שמתארגנים יחד, שמבצעים בצוותא, הם ארגון פשיעה.

ישי שרון: זה לא המטרה של החוק.

איילת אלישר: בוא נקרא מה כתוב בחוק.

איילת אלישר: כתוב: פועל בתבנית מאורגנת, שיטתית ומתמשכת.

איילת אלישר: כלומר אתה צריך להוכיח את כל הדברים האלה, ואם זה ארגון פשיעה, אז בבקשה.

ישי שרון: יש בעיה מבנית.

ישי שרון: יש פה נוסחה יפה מאוד, שמדובר באותם מקרים שיש הסעה של כמה נוסעים או מארגן שירותי הסעות וכו' - למה צריך ללכת לנשק האטומי הזה של ארגוני פשיעה?

מירי פרנקל-שור: בסעיף קטן (ח) בעמ' 223 זו העברה.

מירי פרנקל-שור: מוסיפים את סעיף קטן (ג6): יש לו עונש מאסר חמש שנים וקנס.

מירי פרנקל-שור: זה הסעיף, זה העונש.

מירי פרנקל-שור: עכשיו אנחנו הולכים על הנסיבות המחמירות יותר.

מירי פרנקל-שור: יכול להיות ששירותי ההסעה מאורגנים בצורה כזו שהם לא נופלים ל-(ג6) אלא לתבנית פשיעתית.

מירי פרנקל-שור: אז מה אנחנו אומרים פה – הנורמה תהיה ב-(ג6), אבל כאשר יש תבנית פשיעתית, אנחנו אומרים: בנוסע ההסעה, שהעברה היא כל כך חמורה, והדברים כל כך חמורים- -

ישי שרון: אנחנו צריכים לזכור שחוק המאבק בארגוני פשיעה יוכל לעברות שהן מסוג פשע, ולכן צריכה פה הצדקה עוד יותר מיוחדת כדי להכניס- -

איילת אלישר: אם היית רואה את ההצגה, אני בטוחה שגם אתה היית משתכנע, שההסעות האלה הן מספיק מסוכנות.

ישי שרון: החשש שלי הוא הפוך, מזה שדרך הצינור הזה של ארגוני פשיעה נכניס גם את אותן התארגנויות שהן לא עולות במהות שלהן לארגוני פשיעה- -

אלי דוידסון: על איזה התארגנויות אתה מדבר?

אלי דוידסון: הצגנו פה את הארגונים, את המבנה שלהם.

אלי דוידסון: תסביר לנו על אילו התארגנויות אתה מדבר.

ישי שרון: מספיק אם יש שירות הסעה של חמישה נהגים.

ישי שרון: תפסו אותו מבצע הסעות שב"ח במספר הזדמנויות.

ישי שרון: השאלה היא אם אנחנו רוצים על כל נהג שבכלל לא מודע למה הוא פועל- -

אלי דוידסון: השירות הזה, מישהו מארגן אותו?

אלי דוידסון: מישהו מביא את האנשים אליו?

ישי שרון: היום הפסיקה בחוק אומרת שגם ההיררכיה, זה לא תנאי- -

דוד אזולאי: אני חושב שאם מדובר על אנשים, שזאת לא פעם ראשונה, זאת לא התארגנות חד פעמית, והדברים חוזרים על עצמם בצורה שיטתית, ואני מניח שהם נתפסו כמה פעמים, אז בא סעיף 4 לחוק, שמדבר על מאבק בארגוני הפשיעה.

דוד אזולאי: לא שזה קורה פעם אחת.

ישי שרון: אין ספק, אבל במצב כזה- -

מירי פרנקל-שור: אתה חושש שזו תהיה בררת המחדל?

מירי פרנקל-שור: איך אתה משווה בין התוספת של (ג6) לבין עברת ההסעה, שאנחנו מוסיפים אותה לתוספת?

מירי פרנקל-שור: למה אתה חושב שהעברה- -

ישי שרון: אנחנו מכירים את התופעה של התארגנות של שני אנשים או שלושה אנשים, תפסו אותם על כמה מקרים, יש זליגה לכיוון חוק ארגון במאבק- -

מירי פרנקל-שור: אני לא פוחדת ששני אנשים, שלושה אנשים שיש להם תבנית, זה ילך לחוק לארגוני פשיעה.

מירי פרנקל-שור: גם ראינו פה סרט, שאני חושבת שלדעת כולם היה מצמרר.

מירי פרנקל-שור: כן יש מלחמה בנושא הסעת שב"חים במדינת ישראל.

מירי פרנקל-שור: אנחנו בחוק הזה מ-1996, המשטרה מנסה להילחם בתופעה.

מירי פרנקל-שור: אני חושבת שהכנסת גם אומרת פה אמירה, שבמקרים חמורים מאוד אנחנו נותנים כלים למערכת האכיפה להתמודד עם התופעה, ולתת להם את הענישה הקשה יותר שקיימת בחוק מאבק בארגוני פשיעה.

מירי פרנקל-שור: לעמדתי, הסעיף שאליו תלך המשטרה והתביעה יהיה סעיף (ג6).

מירי פרנקל-שור: במקרים חמורים, שראינו פה את הסרט, שלדעת כולם צריך להילחם בתופעה הזו, אנחנו נותנים בהוראת שעה, שגם נקבל על זה דיווח ונערוך מעקב, איך המשטרה משתמשת בסעיפים, זה דברים שצריכים להבשיל כעבור כמה שנים, נקיים מעקב ונראה.

מירי פרנקל-שור: אם תהיה זליגה, הכנסת יכולה לעצור את זה, אבל אני לא חושבת שתהיה זליגה; אני חושבת ההפך - (ג6) יהיה הנורמה, ובמקרים מיוחדים תהיה אפשרות להשתמש בכלי של מאבק- -

דוד אזולאי: מה הסיכומים שהגעתם אליהם?

מירי פרנקל-שור: אנחנו בהחלט בשאיפה להפוך את העברות של הלנה והעסקה וגם הסעה להוראת קבע.

מירי פרנקל-שור: הממשלה הציגה פה הצעה.

מירי פרנקל-שור: בישיבה שקיימתי לפני החוק, העלינו שאלות במיוחד לנושא האכיפה, בין היתר על ידי יחידת עוז, כי הבנו שהנושא של הלחימה בשב"חים, בהעסקה ובהלנה, לא נמצאת בראש סדר העדיפויות של המשטרה.

מירי פרנקל-שור: לכן עלה רעיון, של לתת את הסמכות של להילחם בתופעת השב"חים בהלנה ובהעסקה גם ליחידת עוז.

מירי פרנקל-שור: אני הבנתי שהנושא נמצא בבחינה.

מירי פרנקל-שור: הוראת השעה עומדת לפוג בסוף החודש, ולכן אני מציעה שהנושא ימשיך להיות הוראת שעה, עד שנגיע להסדר נכון, שיביא גם לאכיפה נכונה ולתוצאות.

דוד אזולאי: מה לגבי נהגי המוניות?

מירי פרנקל-שור: הממשלה באה מלכתחילה בהקלה.

מירי פרנקל-שור: גם בנושא של ההסעה יש הקלה מלכתחילה כבר בהצעת החוק שהציגה הממשלה, כלומר נהג מונית שלקח שב"ח – פעם ראשונה הוא מוזהר, ולפי הסיכום שהושג אצלי, גם לא יוגש נגדו כתב אישום.

מירי פרנקל-שור: זה גם נאמר בוועדה.

מירי פרנקל-שור: המשטרה תוציא נוהל, נבקש שההנחיה תוצג בפני ועדת הפנים.

מירי פרנקל-שור: דבר נוסף, כל הנושא של מעצר הרכב, של חילוט הרכב, של ה-48 ושל ה-30 ירד, כי יש לנו אזהרה ראשונה.

מירי פרנקל-שור: פעם שנייה כשנתפס הנהג, יש לנו סמכות לשוטר לחלט את הרכב ל-30 ימים.

מירי פרנקל-שור: כאן הציגו נהגי המוניות בעיה לגבי נקודה אחת.

מירי פרנקל-שור: עכשיו אנחנו צריכים לדייק – ההקלות הן בסעיף (ג)(1) בעמ' 222 להצעת החוק, כלומר פעם ראשונה של הנהג – הוא מקבל אזהרה, וגם הרכב שימש בעבר להסעת תושב זר השוהה בישראל שלא כדין – כלומר פעם ראשונה שהרכב נעצר, גם לא קורה שום דבר.

מירי פרנקל-שור: כאן הציגו נהגי המוניות בעיה, לפיה יש מוניות שהבעלים נוהג ברכב בבקרים, והוא מושכר לשכיר בערבים.

מירי פרנקל-שור: יכול להיות שבערב השכיר לקח שב"ח, ובבוקר למחרת נתפס הבעלים.

מירי פרנקל-שור: כלומר בנהג של הבעלים, כבר המונית רשומה, כבר השוטר יכול לקחת את הרשיון ולחלט את הרכב ל-30 ימים.

מירי פרנקל-שור: בהתייעצות שקיימנו לפני תחילת הדיון הציעו המשטרה והמשרד לביטחון פנים הצעה שנראית לי, והיא השוואת המצב הזה לעברה תעבורתית חמורה, כלומר על מנת לתת לנהגי המוניות אפשרות לטעון את טענותיהם בטרם הם יגיעו לבית משפט, ולהסביר את כל הסיפור ואת הנסיבות, הם יוכלו להתייצב בפני קצין משטרה- -

דוד אזולאי: באיזו דרגה?

איילת אלישר: אומר את האמת – מכיוון שאנחנו מדברים פה בפרישה ארצית, והרבה - - נעשים על ידי מג"ב, שהקצינים שם – אין כמעט קצינים בכירים שם, אז אנחנו מדברים על קצין משטרה, שנושא דרגת קצונה.

איילת אלישר: אני פחדתי לקבל עליי את ההסדר הזה, כי פחדתי שלא יהיו קצינים.

איילת אלישר: לכן אמרתי: ניקח על עצמנו את ההסדר הזה בלי לבדוק מול השטח, אבל זה יהיה קצינים.

מירי פרנקל-שור: הרעיון הוא לפי סעיף 47 לפקודת התעבורה, מה עוד כפי שגם, כפי שאדוני היושב ראש הציע, עניין ההסעה גם יהיה הוראת שעה, והיות שנהגי המוניות העלו טענה, והמשטרה מוכנה- -

דוד אזולאי: ואז אותו נהג מונית שיטען שהרכב לא שייך לו, הוא יוכל לטעון בפני אותו קצין, וההחלטה היא לקצין, אם להשבית את הרכב או לא.

איילת אלישר: כן.

יהודה בר-אור: יש 44 אלף נהגי מוניות שעובדים בפועל במונית – 24 בעלי המוניות ו-22 אלף נהגי מוניות 2, שעובדים משמרת שנייה.

יהודה בר-אור: נניח, הנהג שלי נסע באוטו, ויש לי מוניות, והמונית נתפסה, והנהג קיבל אזהרה פעם ראשונה.

יהודה בר-אור: נכתב לו, הלך לדרכו, יש לו אזהרה רשומה.

יהודה בר-אור: הזהירו אותו עליי.

יהודה בר-אור: אם הזהירו אותי, בטח אעיף אותו, כי אני לא צריך נהג כזה, אבל אם לא הזהירו אותי, הוא ממשיך לעבוד כרגיל.

יהודה בר-אור: מחר בבוקר נסעתי, בבת ים עצרו אותי, אומרים לי: אנחנו לוקחים לך את הרשיון ל-30 יום, כי על הרכב שלך יש רישום, שקיבל אזהרה פעם ראשונה.

יהודה בר-אור: אני אומר: אני לא קיבלתי את האזהרה; קיבל הנהג שנסע, קוראים לו ישראל משה, לא יהודה בר-אור.

יהודה בר-אור: אז הוא אומר: אין בררה, זאת הוראת השעה.

יהודה בר-אור: אמרתי: לא יכול להיות דבר כזה.

יהודה בר-אור: האוטו שלו זה פח שמסיע אנשים, גמר את יום העבודה שלו, בא אדם אחר ומתחיל לעבוד, למה הוא צריך לקבל את העונש?

יהודה בר-אור: לכן 48 שעות - תן לו לברר את העניין מול השוטר.

דוד אזולאי: אמרו לך שהוא יופיע בפני קצין ויברר את הדברים, ורק אחר כך לקצין תהיה הסמכות אם להשבית את המונית.

יהודה בר-אור: אבל השביתו לו כבר.

דוד אזולאי: למה לא לאפשר את השלושה ימים האלה להופיע בפני הקצין, וייערך לו שימוע, ואז להחליט?

גבריאלה פיסמן: הרצון הוא ליצור מניעה של המצב בשטח, באופן מיידי.

גבריאלה פיסמן: ברגע שאנחנו מדברים על רכב כזה, קיים צורך למנוע את העברה במקום.

דוד אזולאי: אבל הוא אומר בצדק: המונית הזו נתפסה פעמיים, אבל זה לא אותו נהג.

גבריאלה פיסמן: אז הטענות שלו יישמעו בפני קצין המשטרה, ומייד הרכב ישוחרר.

מירי פרנקל-שור: קודם כל, יש לך שלושה ימים.

מירי פרנקל-שור: פקודת התעבורה זה כבר הסדר קיים.

איילת אלישר: ההסדר הזה של פקודת התעבורה מפנה להסדר של פסילת רשיון נהיגה.

איילת אלישר: אנחנו מדברים על פסילת הרכב.

דוד אזולאי: יש אפשרות לצמצם את זה ל-4 ימים ו-8 שעות, את סמכות ההשבתה?

דוד אזולאי: במקום 3 ימים- -

גבריאלה פיסמן: ואם הוא לא יתייצב?

מירי פרנקל-שור: הרכב יושבת ל-48 שעות.

מירי פרנקל-שור: אם לא יופיע בפני קצין משטרה, הרכב ימשיך להיות מושבת.

איילת אלישר: אפשר לעשות איזושהי סמכות לשוטר, קודם כל להשבית ל-48 שעות את הרכב, ובמהלכן הגורם יופיע בפני הקצין.

איילת אלישר: צריך לקבוע, שאם הוא לא מופיע בפני הקצין, יש סמכות לקצין להשבית עד 30 יום.

דוד אזולאי: ברגע שבעל הרכב לא מגיע בתוך 48 שעות, זו הבעיה שלו.

דוד אזולאי: זה זמן סביר.

דוד אזולאי: זה שהוא לא יבוא אחר כך – זה בעיה שלו.

דוד אזולאי: אם הוא יבוא אחרי שבוע ימים, אז אחרי שבוע ימים יתקיים הבירור.

איילת אלישר: אולי צריך להגיד שתהיה הארכה אוטומטית אחרי 48 שעות, אלא אם כן האיש מתייצב, ואז הוא עורך לו שימוע ומקבל החלטה.

דוד אזולאי: לא תהיה הארכה אוטומטית.

דוד אזולאי: ברגע שהוא לא מתייצב, הרכב ממשיך להיות מושבת.

יהודה בר-אור: לא ל-30 יום.

יהודה בר-אור: עד שיגיע.

איילת אלישר: אתה לא רוצה שהמשטרה תוכל להשבית את זה לעשר שנים.

מירי פרנקל-שור: 48 שעות הרכב מושבת.

מירי פרנקל-שור: תוך פרק זמן הזה – מבחינתנו, תתייצב גם תוך שבע שעות.

מירי פרנקל-שור: קצין המשטרה יחליט האם הרכב ימשיך להיות מושבת ל-30 יום, או שמא יש מקום לקצר את התקופה.

דוד אזולאי: נמשיך.

דוד אזולאי: אם הוא בא ביום השביעי?

גבריאלה פיסמן: בית משפט.

אברהם פריד: כדי להמחיש כמה שזה בחיי היום-יום שלנו – ביומיים האחרונים נהג אחד מעכו אוים על ידי נוסע בסכין, נחטף, לקחו לו את הכסף ואת הרכב, ורק תושייה של נהג – מצאו את הרכב.

אברהם פריד: נהג שני אתמול מנתניה, הוא מסיע שירות בכלל, עשרה נוסעים, מחסום משטרתי, בודקים אותם, אחד מהם שוהה בלתי חוקי, מתוך עשרה נוסעים.

אברהם פריד: הנהג נעצר שש שעות רצופות, חקירות, שוחרר.

אברהם פריד: אני מסכים בקטע של 48 שעות וכו', אבל לא להעמיס – כי אנחנו חיים את זה בחיי היום-יום.

דוד אזולאי: אני חושב שבעניין הזה המשטרה ואנחנו באנו לקראת נהגי המוניות.

דוד אזולאי: אני חושב שהרעיון שיש אזהרה בפעם הראשונה, הורדנו את זה משלושה ימים ל-48 שעות.

דוד אזולאי: אם נהג המונית יודע שהוא עשה מעשה - יבוא.

לילה מרגלית: החובה להזהיר לפני שנוקטים צעדים – זה אמור להיות בכל עברה של הסעה, שהיא עברה פשוטה של הסעה, ולא עברה שיטתית, כלומר זה לא הוראה מיוחדת שנוגעת לנהגי מוניות, אלא גם אזרח מן השורה שלוקח – אין הפרדה.

איילת אלישר: אנחנו מדברים על עברת ההסעה הרגילה.

איילת אלישר: בפעם הראשונה האדם לא יועמד לדין.

איילת אלישר: להפך, בשיטתי לא אמרנו שנזהיר לפני כן, כי השיטתי הוא מראש מישהו שהוא כבר שיטתי.

דוד אזולאי: אני הבנתי שהאזהרה היא רק לנהגי המוניות.

איילת אלישר: לכולם.

דוד אזולאי: בסדר.

דוד אזולאי: הוראת הקבע הזו תהפוך להוראת שעה לשנתיים - גם לגבי המסיעים, גם לגבי המלינים וגם לגבי המעסיקים.

דוד אזולאי: בתוך שנה נקבל דיווח לוועדה.

מירי פרנקל-שור: יש גם היום.

מירי פרנקל-שור: יש מקום לבקש חובת דיווח לגבי השימוש בחוק מאבק בארגוני פשיעה על ידי התביעה?

איילת אלישר: אם נעשה שימוש בחוק מאבק לארגוני פשיעה, נוכל לראות- -

מירי פרנקל-שור: עד עכשיו זה לא היה.

איילת אלישר: נצטרך לבדוק את זה.

דוד אזולאי: יש עוד שאלות בעניין הזה?

דוד אזולאי: אם כך אני מעמיד להצבעה לקריאה שנייה ושלישית את הצעת חוק שהייה שלא כדין (איסור סיוע)(הוראת שעה)(תיקון מס' 13), התש"ע-2010.

דוד אזולאי: מי נגד?

דוד אזולאי: ואני מדגיש - בנוסף לתיקונים שהקראנו.

דוד אזולאי: יש מתנגדים?

דוד אזולאי: יש נמנעים?

דוד אזולאי: הצבעה בעד – פה אחד נגד – אין נמנעים – אין

דוד אזולאי: אין מתנגדים, אין נמנעים.

דוד אזולאי: לפיכך ההצעה עוברת לקריאה שנייה ושלישית במליאה.

מירי פרנקל-שור: אני רוצה לבקש מבעלי המוניות – אנחנו מתכנסים פה מדי פעם, ואנחנו רוצים לשמוע את הבעיות שלכם, אבל בלי בסיס נתונים מסודר או מקרים, קשה מאוד ליצור נורמה חדשה.

מירי פרנקל-שור: מה שאנחנו מבקשים, שלקראת הדיון הבא – במשך השנה תפיצו, תנסו לבסס לכם בסיס נתונים ראוי.

דוד אזולאי: רבותיי נהגי המוניות, היועצת המשפטית אומרת שאנחנו מקיימים פה דיון בעוד כשנה, כשהמשטרה מגישה לנו דוחות.

דוד אזולאי: אנחנו מבקשים שגם אתם, שתופיעו פה בדיון הזה, אנא מכם – תבואו עם דוחות מעודכנים, זה יקל עלינו.

דוד אזולאי: הוועדה משתדלת לבוא לקראתכם, אבל גם אתם צריכים לבוא עם נתונים.

אברהם פריד: אדוני צודק מצד אחד, ומצד שני חשוב שנכיר עובדה אחת – חלק מהנהגים מתוך בושה, למשל, לא מדווחים בכלל.

אברהם פריד: לכן המשטרה יודעת יותר טוב מאתנו.

אברהם פריד: אבל נביא את הנתונים שיש לנו.

דוד אזולאי: אתה צריך להסביר לחברים שלך עד כמה הנושא הזה חשוב.

דוד אזולאי: תודה רבה, הישיבה נעולה.